《四月一日日已夏而候犹春戏作劝春光一篇》
明代·郭之奇

春光春光，劝尔且休跨。毕竟年年用来，何须三时一假。

吾不识太皞何居，句芒何舍。仰观青阳右个，且愿苍龙止驾。

几番布气行权，一样承流司化。但能和地天平上下，自然句者堪伸萌者堪架。

岂惮施雨行云，胡为凌冬却夏。知尔者以为让成不居，不知者以为避难却卸。

吾欲迟望舒之窈容，止飞廉之奔泻。诏丰隆以津梁，帅初虹而来迓。

高深一望共萦回，近远同风多乐暇。时亦犹其未央，芳亦犹其未罢。

思邈路之曼曼，及诸荣之未谢。莫问九门磔攘，休贪一刻宵价。

息心且就蓬山阳，水流花落姑停罢。不受时情叹怜，所畏骚人怨骂。

吾将折琼枝而蔽赤华，继之以朝以夜。前牵牛使先驱，后婺女使洁舍。

尽教阳德遍东南，方许高明日亲炙。君看万古一春王，安能此月为偏霸。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。